
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-605-24-148

	Днес, 09.12.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-322/12.09.2024 г. на Комисия за противодействие на корупцията (КПК) по сигнал с рег. № С-605/05.08.2024 г.
	Производството е образувано срещу Пламен Райчев – заместник – кмет на Община П.
	По същество в сигнала се излагат твърдения, че „*********“ АД е изпълнител на обществени поръчки за строителството на стадион „*********“ гр. П., както и на реконструкцията на бул. „Брезовско шосе“ и бул. „Дунав“, част от Водния проект на Община П. Възложител на обществените поръчки е Община П., представлявана от заместник-кмета Пламен Райчев. Към момента Пламен Райчев е служител в дружеството, спечелило обществените поръчки.
	Във връзка с твърденията в сигнала са изискани и с писмо от кмета на Община Пловдив с вх.№ КПК-9295-5/05.11.2024 г. на КПК са представени: Трудов договор № 54/18.12.2019 г., Заповеди № 40/06.11.2023 г. и № 20ОА-1091/17.06.2020 г. на кмета на Община П., Договор № 20ДГ-924/09.12.2020 г., сключен между Община П. и ДЗЗД „*********“ с предмет „Изпълнение на строеж, част от общинската спортна инфраструктура – Стадион „*********“, Акт Образец 15 за строеж „Реконструкция, основен ремонт и реновиране на трибуните на Стадион „*********“ – Етап 1 и Протокол Образец 16 за строеж Етап 1.1.
	Служебно е извършена справка в Регистър НБД „Население“, в Търговски регистър и регистъра на юридическите лица с нестопанска цел на Агенция по вписванията (ТРРЮЛНЦ), в Регистъра на обществените поръчки на Агенция по обществени поръчки и в Регистъра на трудовите договори на Националния осигурителен институт. 

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Пламен Райчев заема длъжността заместник-кмет „Строителство и инвестиции“  в Община П. по силата на Трудов договор № 54/18.12.2019 г., сключен с кмета на Община П., считано от 01.01.2020 г.
	Със Заповед № 20ОА-1091/17.06.2020 г. на кмета на Община П., на основание чл. 44, ал. 1, т. 1 и ал. 2 от ЗМСМА, чл. 7, ал. 1 от ЗОП, чл. 6, ал. 2 от Вътрешните правила за управление на цикъла на обществените поръчки в Община П., Постановление № 33 от 28.02.2020 г. на МС на РБ, Пламен Райчев в качеството си на заместник-кмет на Община П. е упълномощен да организира, провежда, възлага и да извършва всякакви отделни действия, както и да сключи договор за обществена поръчка, свързани с реализирането на дейностите, необходими за „Изпълнение на строеж, част от Общинската спортна инфраструктура: Стадион „*********“, в това число да изменя и прекратява договорите за обществени поръчки, сключени при реализацията на инфраструктурния проект.
	Със Заповед № 40/06.11.2023 г. на кмета на Община П. трудовото правоотношение на Пламен Райчев за заемане на длъжността „заместник-кмет“ е прекратено на основание чл. 325, ал. 1, т. 3 във вр. с чл. 68, ал. 1, т. 5 от Кодекса на труда, считано от 08.11.2023 г.
	От извършената справка в Регистъра на трудовите договори на Националния осигурителен институт се установява, че Пламен Райчев заема длъжността „Главен инженер строителство“ в дружеството „*********“ ООД в периода от 02.01.2024 г. до 01.04.2024 г., когато трудовото му правоотношение е прекратено.
	Дружеството „*********“ ЕООД с ЕИК ********* е с едноличен собственик на капитала „*********“ ООД с ЕИК ********* и с управител Пламен Райчев, вписан като такъв на 29.01.2024 г.
	„*********“ ООД с ЕИК ********* е със съдружници и управители П. Н. Н. и И. К. Фи.
	От извършената справка в ТРРЮЛНЦ се установява следното:
	Дружеството „*********“ ООД с ЕИК ********* е със собственици (съдружници) „ПИМК ХОЛДИНГ ГРУП“ АД, И. К. Ф. и П. Н. Н. – действителни собственици, и с управител А. И. Й.
	Дружеството „*********“ ДЗЗД с БУЛСТАТ ********* е неюридическо лице, друг търговец по смисъла на Търговския закон, със съдружници „*********“ ООД и „*********“ ЕООД с ЕИК ********* и управител К. И. Ф.
	Дружеството „*********“ ЕООД е с едноличен собственик на капитала „*********“ и управител Л. П. Ц.
	Дружеството „*********“ ЕООД с ЕИК ********* е с едноличен собственик на капитала В. В. Р. и управител Й. Х. Й.
	Дружеството ДЗЗД „*********“ с БУЛСТАТ ********* е неюридическо лице, друг търговец по смисъла на Търговския закон, със съдружници „*********“ ООД и „*********“ ЕООД. Не се установява участия на Пламен Райчев в посочените търговски дружества, нито както съдружник, нито като член на управителен или контролен орган.
	На 09.12.2020 г. е сключен Договор № 20ДГ-924/09.12.2020 г., на основание чл. 112 от ЗОП във връзка с проведена открита процедура за възлагане на обществена поръчка по ЗОП № 00267-2020-0052, с предмет „Изпълнение на строеж, част от общинската спортна инфраструктура – Стадион „*********“, и Решение № 20РОП-39(13) от 30.10.2020 г. на Пламен Райчев – заместник-кмет „Строителство и инвестиции“ в Община П., между Община П., представлявана от Пламен Райчев, в качеството му на заместник-кмет на Община П. – Възложител и дружеството ДЗЗД „*********“, представлявано от И. Ф. – представляващ обединението – Изпълнител. Договорената цена за изпълнение на поръчката с включени 10% непредвидени разходи, начислени върху стойността на строително-монтажните дейности, възлиза общо в размер на 43 657 604. 52 лв. без ДДС, а с ДДС – 20% - 52 3890126.62 лв.
	С Констативен акт за установяване годността за приемане на строежа от 10.04.2023 г. Община П., представлявана от З. Д., в качеството му на кмет и Възложител, Проектанта – „*********“ ООД, представляван от Г. С. и строителя - ДЗЗД „*********“, представляван от И. Ф. приема строежа.
	На 14.09.2021 г. е сключен Договор № 21ДГ 878/14.09.2021 г. за възлагане на обществена поръчка за строителство, на основание чл. 112 от ЗОП във връзка с проведена открита процедура за възлагане на обществена поръчка, с уникален № РОП 00267-2021-0007 и влязло в сила решение № 21РОП-5(15)/31.05.2021 г. на Възложителя за класиране на участниците и избор ва изпълнител на обществена поръчка с предмет: „Реконструкция на канализационната и водопроводна мрежа на гр. П., Етап I, квартал (част) 10 бул. „Дунав“ – „Брезовско шосе“, между Община П., представлявана от Пламен Райчев – заместник-кмет „Строителство и инвестиции“ в Община П. – Възложител и дружеството ДЗЗД „*********“, представлявано от И. Ф., с членове на обединението „*********“ ООД, представлявано от А. Й. и „*********“ ЕООД, предстевлявано от В. Р. – Изпълнител.
	Видно от справка в Регистър НБД „Население“ не се установява родство по смисъла на §1, т. 9 от ДР на ЗПК между Пламен Райчев и управителите и съдружниците в посочените по-горе търговски дружества.

При така установената фактическа обстановка Комисията стигна до следните правни изводи:

	В глава Осма Конфликт на интереси, Раздел IV Ограничения след освобождаване от публична длъжност, чл. 86, ал. 1 от Закона за противодействие на корупцията (ЗПК) е предвидено, че лице, което е заемало публична длъжност, няма право в продължение на една година от освобождаването му от длъжност да сключва трудови договори, договори за консултантски услуги или други договори за изпълнение на ръководни или контролни функции с търговските дружества, едноличните търговци, кооперациите или юридическите лица с нестопанска цел, по отношение на които в последната една година от изпълнението на правомощията или задълженията си по служба е осъществявало действия по разпореждане, регулиране или контрол или е сключвало договори с тях, както и да е съдружник, да притежава дялове или акции, да е управител или член на орган на управление или контрол на такива търговски дружества, кооперации или юридически лица с нестопанска цел. Съгласно ал. 2 ограниченията се прилагат и за търговските дружества, свързани с дружествата по ал. 1.
За да е налице нарушение на чл. 86, ал. 1 от ЗПК е необходимо кумулативното наличие на следните предпоставки: лице, заемало публична длъжност  по смисъла на чл. 6, ал. 1 от ЗПК, това лице да е сключвало трудови договори, договори за консултантски услуги или други договори за изпълнение на ръководни или контролни функции с търговските дружества, едноличните търговци, кооперациите или юридическите лица с нестопанска цел, по отношение на които в последната една година от изпълнението на правомощията или задълженията си по служба е осъществявало действия по разпореждане, регулиране или контрол или е сключвало договори с тях, както и да е съдружник, да притежава дялове или акции, да е управител или член на орган на управление или контрол на такива търговски дружества, кооперации или юридически лица с нестопанска цел.
	Пламен Райчев, в качеството му на заместник-кмет на Община П. в периода от 01.01.2020 г. до 06.10.2023 г. до влизане в сила на ЗПК (обн. ДВ. Брой 84 от 06.10.2023 г.) е бил лице, заемащо висша публична длъжност по смисъла на чл. 6, ал. 1, т. 32 от ЗПКОНПИ (отм.), а от   06.10.2023 г. до 08.11.2023 г. лице, заемащо публична длъжност по смисъла на  чл. 6, ал. 1, т. 32 от ЗПК и по отношение на него важат ограниченият въведени в нормата на чл. 68, ал. 1 от ЗПКОНПИ (отм.), респективно чл. 86, ал. 1 от ЗПК.
	От събраните в хода на административното производство доказателства се установява, че Пламен Райчев, в качеството си на заместник-кмет на Община П. е сключил Договор № 20ДГ-924/09.12.2020 г. за възлагане на обществена поръчка с предмет „Изпълнение на строеж, част от общинската спортна инфраструктура – Стадион „*********“ с дружеството ДЗЗД „*********“, както и Договор № 21ДГ 878/14.09.2021 г. за възлагане на обществена поръчка за строителство, с предмет: „Реконструкция на канализационната и водопроводна мрежа на гр. П., Етап I, квартал (част) 10 бул. „Дунав“ – „Брезовско шосе“ с дружеството ДЗЗД „*********“.
	От извършените справки в ТРРЮЛНЦ безспорно се установява, че дружеството „*********“ ООД е съдружник в неюридическите лица по Закона за задълженията и договорите - „*********“ ДЗЗД и ДЗЗД „*********“, съответно страни по сключените с Община П. Договор № 20ДГ-924/09.12.2020 г. и Договор № 21ДГ 878/14.09.2021 г.
	Липсата на родство между Пламен Райчев и управителите и съдружниците в търговските дружества, участващи във формираните по реда на Закона за задълженията и договорите неюридически лица „*********“ ДЗЗД и ДЗЗД „*********“, както и липсата на участия на Райчев в собствеността и управлението на същите обуславя липсата на свързаност помежду им по смисъла на § 1, т. 9 от ДР на ЗПК.
	Установено е също, че след освобождаването му от публична длъжност на 08.11.2023 г., в ограничителния едногодишен срок по чл. 86, ал. 1 от ЗПК, а именно от 08.11.2023 г. до 08.11.2024 г. Пламен Райчев е сключил трудов договор с дружеството „*********“ ООД, където е заемал длъжността „Главен инженер строителство“ в периода от 02.01.2024 г. до 01.04.2024 г.
	Правната уредба на гражданските дружества по Закона за задълженията и договорите (ЗЗД). Според чл. 357, ал. 1 от ЗЗД с договора за дружество две или повече лица се съгласяват да обединят своята дейност за постигане на една обща стопанска цел.  Съгласно чл. 359 от ЗЗД всичко, което е придобито за дружеството, е обща собственост на съдружниците. Ако не е уговорено друго, дяловете на съдружниците са равни. Дружеството се прекратява с изтичането на времето, за което дружеството е било образувано.
	За разлика от търговските дружества, гражданското дружество не е юридическо лице макар да има собствен БУЛСТАТ и имущество, което се придобива и задължения които се поемат.
	Ограниченията след освобождаване от публична длъжност, предвидени в разпоредбата на чл. 86, ал. 1 ЗПК не включват гражданските дружества по ЗЗД, каквито в случая са „*********“ ДЗЗД и ДЗЗД „*********“, сред кръга на търговските дружества, едноличните търговци, кооперациите или юридическите лица с нестопанска цел, по отношение на които в последната една година от изпълнението на правомощията или задълженията си по служба лицето, заемало публична длъжност да е осъществявало действия по разпореждане, регулиране или контрол или да е сключвало договори с тях.
	От друга страна условието на чл. 86, ал. 1 ЗПК изисква лицето, заемащо публична длъжност след прекратяване на правомощията му да е сключил трудов договор, договор за консултантски услуги или друг договор за изпълнение на ръководни или контролни функции с търговските дружества, каквато длъжността „Главен инженер строителство“ в „*********“ ООД определено не е.
	Горните обстоятелства налагат извода, че при сключването на трудовия договор между Пламен Райчев и търговското дружество „*********“ ООД, което дружество е участник в гражданските дружества ДЗЗД „*********“ и ДЗЗД „*********“ в едногодишния срок предвиден в разпоредбата на чл. 86, ал. 1 от ЗПК, с които Райчев в качеството си на заместник-кмет на Община П. е сключил Договори № 20ДГ-924/09.12.2020 г. и № 21ДГ 878/14.09.2021 г. не е налице нарушение по чл. 86, ал. 1 от ЗПК.
	Комисията е направила своите изводи на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбата на чл. 86, ал. 1 от ЗПК от страна на Пламен Райчев в качеството му на заместник-кмет на Община П. и лице, заемало публична длъжност по смисъла на чл. 6, ал. 1, т. 32 от ЗПК.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА нарушение на чл. 86, ал. 1 от ЗПК по отношение на Пламен Райчев с ЕГН *********, в качеството му на заместник-кмет на Община П. от 01.01.2020 г. до 08.11.2023 г. и като такъв – лице, заемало публична длъжност по смисъла на чл. 6, ал. 1, т. 32 от ЗПК, във връзка със сключения трудов договор с „*********“ ООД в едногодишния срок от датата на прекратяване на трудовото му правоотношение с Община Пловдив.
	
	Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 94, ал. 2 във връзка с чл. 96, ал. 1 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява нарушение липсата на конфликт на интереси и с оглед правомощията си по надзор за законност на административните актове.




	КОМИСИЯ:

ЗАМЕСТНИК-ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/

ЧЛЕН:……….…………………………………/СИЛВИЯ КЪДРЕВА/










 

